Source: https://e-justice.europa.eu/content_service_of_documents-371-si-ro.do?idTaxonomy=371&idCountry=si&plang=ro&member=1&removebanner=true
Timestamp: 2020-07-16 15:17:14+00:00
Document Index: 17306251

Matched Legal Cases: ['articolul 142', 'articolul 132', 'articolul 133', 'articolul 134', 'articolul 136', 'articolul 137', 'Articolul 143', 'articolul 140', 'articolul 141', 'articolul 141', 'articolul 145', 'articolul 144', 'articolul 41', 'articolul 27', 'articolul 149', 'articolul 139', 'articolul 116', 'articolul 117']

Notificarea sau comunicarea documentelor - Slovenia
În practică, prin notificarea sau comunicarea actelor se înțelege înmânarea de înscrisuri și acte persoanelor fizice și juridice care sunt părți la procedură și preluarea documentelor care descriu și confirmă comunicarea sau predarea actelor. Pe de o parte, acest lucru înseamnă că destinatarul este înștiințat cu privire la lucrările de procedură ale unei instanțe judecătorești sau ale unei părți iar, pe de altă parte, că instanța obține o confirmare sigură că părțile au primit actele. Confirmarea faptului că actele au fost efectiv și corect comunicate este o condiție pentru aplicarea normală a dispozițiilor de procedură și, în același timp, notificarea sau comunicarea corectă către părți asigură respectarea principiului contradictorialității. Notificarea sau comunicarea este, prin urmare, un act procedural al unei instanțe judecătorești, al cărui scop este acela de a notifica o parte cu privire la procedură, la actele de procedură ale părții adverse și ale instanței, care asigură în același timp dreptul părții de a răspunde.
Sunt necesare norme specifice privind notificarea sau comunicarea actelor pentru a respecta anumite principii ale normelor de procedură civilă și pentru a asigura o protecție judiciară efectivă, fără întârzieri inutile, întrucât notificarea sau comunicarea actelor face ca toți participanții să fie informați cu privire la actele de procedură efectuate de instanță și/sau de părți. Normele specifice privind notificarea sau comunicarea actelor oferă, de asemenea, garanții în cazul notificării sau al comunicării neregulamentare.
Părților sau participanților li se vor notifica sau comunica toate actele judiciare, având în vedere că articolul 142 din Codul de Procedură Civilă (denumit în continuare CPC; Monitorul Oficial al Republicii Slovenia , nr. 73/07 – textul consolidat oficial, 45/08 – ZArbit, 45/08, 111/08 – Decizia Curții Constituționale, 57/09 – Decizia Curții Constituționale, 12/10 – Decizia Curții Constituționale, 50/10 – Decizia Curții Constituționale, 107/10 – Decizia Curții Constituționale, 75/12 – Decizia Curții Constituționale, 40/13 – Decizia Curții Constituționale, 92/13 – Decizia Curții Constituționale, 10/14 – Decizia Curții Constituționale, 48/15 – Decizia Curții Constituționale, 6/17 – Decizia Curții Constituționale și 10/17) prevede că acțiunile și hotărârile judecătorești împotriva cărora pot fi formulate căi de atac, căile de atac extraordinare și ordinele de plată a taxelor judiciare pentru depunerea acțiunilor, cererile reconvenționale, cererile de divorț de comun acord, acțiunile care includ o propunere de pronunțare a unei dispoziții de plată, cererile de redeschidere a unui dosar, cererile de asigurare a dovezilor înaintea deschiderii procedurii civile, cererile de încercare a concilierii, cererile de notificare a apelului, apelurile, cererile de încuviințare a revizuirii, revizuirile și citațiile adresate părților pentru a participa la o ședință de conciliere sau la prima ședință de judecată, dacă nu a fost programată nicio ședință de conciliere, se comunică părților în persoană. În conformitate cu dispozițiile CPC, comunicarea se poate realiza atât fizic, cât și prin mijloace electronice securizate. Celelalte acte sunt notificate sau comunicate personal numai în cazul în care acest lucru este prevăzut de lege sau în cazul în care instanța judecătorească consideră că este necesară o mai mare prudență datorită documentelor anexate înscrisului sau pentru alte motive.
Actele sunt notificate sau comunicate prin poștă, prin intermediul unui executor judecătoresc, prin e-mail securizat, la instanță sau în orice alt mod prevăzut de lege. La propunerea părții adverse, instanțele pot dispune ca actele să fie notificate sau comunicate de către un detectiv sau executor propus de către partea respectivă, cheltuielile pentru acest serviciu fiind acoperite de partea care solicită ca notificarea sau comunicarea să se realizeze în acest mod (articolul 132 din CPC). Părțile pot înștiința instanța că doresc notificarea sau comunicarea actelor prin mijloace electronice securizate, la o cutie poștală electronică securizată sau la o adresă de e-mail înregistrată în sistemul de informații judiciare și indicată în cerere. Adresa de e-mail securizată furnizată este echivalentul adresei de domiciliu sau sediului social al părții. În cazul în care o parte depune înscrisuri prin mijloace electronice, se prezumă, de asemenea, că dorește ca actele să fie notificate sau comunicate prin mijloace electronice securizate, cu excepția cazului în care solicită contrariul. De asemenea, instanța poate să notifice sau să comunice acte către o parte prin mijloace electronice securizate într-o altă procedură în cazul în care, pe baza informațiilor aflate la dispoziția instanței cu privire la partea respectivă, se poate stabili în mod credibil că această parte a înregistrat deja o cutie poștală electronică securizată sau o adresă de e-mail și în cazul în care părții i s-a notificat sau comunicat personal o notificare scrisă prin care este informată că actele viitoare din cadrul respectivei proceduri îi vor fi notificate sau comunicate prin mijloace electronice securizate, cu excepția cazului în care solicită contrariul. În cazul în care instanța constată că notificarea sau comunicarea securizată a actelor pe cale electronică nu este posibilă, actele se vor notifica sau comunica în formă materială și se vor arăta motivele pentru o astfel de notificare sau comunicare. Comunicarea sau notificarea către organele statului, avocați, notari, executori, administratori și alte persoane definite prin lege va fi efectuată întotdeauna prin mijloace electronice securizate. Aceste organe și persoane trebuie să își înregistreze cutia poștală electronică securizată sau adresa de e-mail în sistemul de informații judiciare.
În cazul organelor statului, organelor comunităților locale autonome, persoanelor juridice, întreprinderilor profesionale unipersonale, avocaților și notarilor, actele sunt notificate sau comunicate prin predarea acestora către o persoană autorizată cu primirea corespondenței sau unui angajat de la birou, de la sediul activității economice sau de la sediul social sau către un reprezentant statutar sau mandatar. (articolul 133 din CPC). Pentru personalul militar și ofițerii de poliție actele pot fi, de asemenea, notificate sau comunicate prin comandanții sau superiorii lor direcți. Dacă este necesar, și alte acte le pot fi notificate sau comunicate în această manieră (articolul 134 din CPC). Pentru deținuți sau arestați, actele sunt notificate sau comunicate de către administrația locului de detenție sau a penitenciarului în care execută pedeapsa sau măsura privativă de libertate (articolul 136 din CPC).
În cazul în care partea are un reprezentant legal sau un mandatar, actele se comunică reprezentantului legal sau mandatarului, cu excepția cazului în care codul prevede altfel (articolul 137 din CPC).
În statele membre, notificarea sau comunicarea actelor se efectuează în conformitate cu reglementările naționale. Articolul 143 alineatul (3) din Codul de Procedură Civilă prevede obligația instanței de a obține informații privind situația dacă adresa la care s-a încercat notificarea sau comunicarea actelor este aceeași cu adresa înregistrată în conformitate cu legea aplicabilă pentru înregistrarea reședinței. Aceasta înseamnă că, de fiecare dată când notificarea sau comunicarea actelor nu a fost posibilă (indiferent de motiv) la adresa menționată, instanța trebuie să verifice adresa destinatarului în registrul central de evidență a populației [Centralni register prebivalstva] sau să verifice adresa angajatorului destinatarului în registrul Casei de Asigurări de Sănătate [Zavod za zdravstveno zavarovanje Slovenije]. În cazul în care nu a fost efectuată notificarea sau comunicarea, instanța comunică sau notifică actul la adresa din registrul central de evidență a populației sau la adresa angajatorului destinatarului. În cazul în care notificarea sau comunicarea nu a fost posibilă sau nu a izbutit, instanța va invita partea adversă să comunice adresa nouă de reședință a destinatarului într-un termen indicat, cu condiția ca partea adversă să aibă adresa. În același timp, instanța propune inițierea unei proceduri pentru stabilirea reședinței efective în conformitate cu legea aplicabilă înregistrării și radierii reședinței permanente și temporare sau desfășurarea unor anchete la rude, membrii familiei, vecini sau administratorul de la ultima adresă cunoscută, serviciile sociale, ultimul angajator sau proprietar, poliție sau spitale. Cu toate acestea, procedura descrisă nu se aplică în cazul în care actul urmează să fie notificat sau comunicat organelor statului, organelor comunităților locale autonome, persoanelor juridice, întreprinderilor profesionale unipersonale, avocaților și notarilor.
Instanța procedează în modalitatea prevăzută mai sus atât atunci când procedura se desfășoară în Slovenia, cât și în cazul în care notificarea sau comunicarea actelor este efectuată la cererea unei instanțe dintr-un alt stat membru (principiul autonomiei procedurale naționale).
Nu au acces la aceste informații; din motive legate de protecția datelor cu caracter personal, accesul la astfel de informații este strict limitat. În cazul în care o autoritate străină dorește să obțină informații cu privire la reședința unei persoane, potrivit informațiilor furnizate de unitățile administrative, cererile trebuie să fie depuse în limba slovenă (acest serviciu nu implică taxe sau alte cheltuieli), după care organul administrativ decide în privința cererii pe baza normelor de drept intern. În cazul în care partea care dorește să obțină informații este o persoană fizică, solicitarea informațiilor este și mai dificilă. Potrivit informațiilor furnizate de unitățile administrative, acestea nu transmit astfel de informații părților. În plus, există și posibilitatea de a solicita informații prin canale diplomatice.
După cum s-a menționat mai sus, la cererea unei instanțe străine, instanța slovenă competentă nu face decât să verifice și să obțină informații despre adresa persoanei.
Instanța desfășoară anchete privind reședința unei persoane (a se vedea răspunsul de la punctul 4.1) în cazul în care primește o cerere de prezentare de probe.
De regulă, actele sunt notificate sau comunicate prin poștă, deși pot fi notificate sau comunicate și prin mijloace electronice securizate, de către un grefier, la instanță sau într-un alt mod prevăzut prin lege, precum și de către un detectiv sau executor propus de către parte.
Desigur. Notificarea sau comunicarea actelor se efectuează prin portalul de justiție (e-Sodstvo), administrat de către Curtea Supremă a Republicii Slovenia [Vrhovno sodišče RS], la adresele de e-mail securizate ale utilizatorilor.
Notificarea sau comunicarea prin mijloace electronice este permisă în procedura civilă și în alte proceduri judiciare în care se aplică normele din Codul de Procedură Civilă cu privire la notificarea sau comunicarea actelor prin mijloace electronice, de exemplu în procedurile referitoare la litigii comerciale, litigii de muncă și sociale, procedurile care nu au caracter civil, în procedurile succesorale (încă nu este utilizată în toate aceste proceduri) și procedurile cadastrale, precum și în procedurile de insolvență și procedurile de executare (notificarea sau comunicarea prin mijloace electronice se utilizează deja în toate aceste proceduri).
Există restricții în ceea ce privește grupurile în care sunt clasificați utilizatorii. Aceștia sunt mai întâi repartizați în grupuri generale:
utilizatorii care nu trebuie să furnizeze dovada identității atunci când utilizează sistemul e-Sodstvo (utilizatori obișnuiți),
utilizatorii care accesează sistemul e-Sodstvo cu ajutorul unui nume de utilizator și al unei parole individuale (utilizatori înregistrați),
utilizatorii care accesează sistemul e-Sodstvo cu ajutorul unui nume de utilizator și al unei parole, precum și al unui certificat digital calificat (utilizatori calificați).
Utilizatorii calificați includ:
utilizatorii calificați interni (judecători și grefieri autorizați să efectueze operațiuni electronice în anumite tipuri de proceduri judiciare civile) și
utilizatorii calificați externi (notari, avocați, executori, administratori judiciari, Avocatul Statului, Parchetul General, societățile imobiliare și parchetele locale, adică entități care au rolul de reprezentant sau de organ judiciar în cadrul procedurilor judiciare civile și utilizatorii/părțile, adică persoanele juridice, persoanele fizice sau autoritățile locale și naționale care au calitatea de parte în procedurile judiciare civile).
În cazul notificării sau al comunicării actelor judiciare, trebuie să se facă distincția între notificarea sau comunicarea obișnuită a actelor și cea personală.
În cazul notificării sau al comunicării obișnuite, trebuie să se încerce mai întâi notificarea sau comunicarea indirectă. Aceasta înseamnă că, în eventualitatea în care persoana căreia trebuie să îi fie notificate sau comunicate acte nu poate fi găsită la domiciliu, notificarea sau comunicarea actelor de procedură este efectuată către un membru de familie adult care locuiește cu destinatarul, acesta fiind obligat să le primească [articolul 140 alineatul (1) din CPC]. Dacă actul este notificat sau comunicat la locul de muncă al destinatarului, iar acesta nu poate fi găsit aici sau se află într-un loc inaccesibil agentului procedural, documentul este notificat sau comunicat persoanei autorizate cu primirea corespondenței sau unei alte persoane doritoare. În cazul în care destinatarul locuiește într-o facilitate de cazare (de exemplu, cămin studențesc, cămin de nefamiliști, spital) și, de asemenea, nu are propria cutie poștală, agentul procedural notifică sau comunică documentul persoanei autorizate cu primirea corespondenței pentru locatarii unității respective. Numai în eventualitatea în care nu este posibilă în acest mod, notificarea sau comunicarea actelor către o persoană fizică este efectuată de către agentul procedural prin depunerea actelor în cutia poștală de la adresa de reședință a destinatarului. În acest caz, se va considera că actul a fost notificat sau comunicat în ziua în care a fost lăsat în cutia poștală, iar acest lucru trebuie menționat în mod specific pe act pentru a fi văzut de către destinatar.
În cazul în care destinatarul nu are cutie poștală sau în cazul în care aceasta este inutilizabilă, actele sunt predate instanței care a dispus notificarea sau comunicarea, iar în cazul notificării sau al comunicării actelor prin poștă, la oficiul poștal de la locul de reședință al destinatarului. În aceste cazuri, pe ușa destinatarului se va afișa o înștiințare în care se va menționa locul de unde pot fi ridicate actele [articolul 141 alineatul (1) și alineatul (2) din CPC]. Se va considera că actul a fost notificat sau comunicat în ziua în care avizul referitor la notificarea sau comunicarea actului a fost aplicat pe ușă, iar acest lucru trebuie menționat în mod specific pe act pentru a fi văzut de către destinatar. Actele sunt păstrate la oficiul poștal 30 de zile. Dacă destinatarul nu le ridică în această perioadă de timp, actele sunt restituite instanței. Actele sunt notificate sau comunicate organelor statului, organelor comunităților locale autonome, persoanelor juridice, întreprinderilor profesionale unipersonale, avocaților și notarilor în același mod în cazul în care executorul nu le poate notifica sau comunica la adresa indicată în registru.
Notificarea sau comunicarea personală înseamnă că actele sunt înmânate părții. În temeiul articolului 142 din CPC, următoarele sunt considerate acte judiciare: acțiunile, hotărârile judecătorești împotriva cărora pot fi formulate căi de atac, căile de atac extraordinare și ordinele de plată a taxelor judiciare pentru cererile formulate în temeiul articolului 105 din CPC (acțiuni, cereri reconvenționale, cereri de divorț de comun acord etc.) și citațiile adresate părților pentru a participa la o ședință de conciliere sau la prima ședință de judecată, dacă nu a fost programată nicio ședință de conciliere. Celelalte acte sunt notificate sau comunicate personal numai în cazul în care acest lucru este prevăzut de lege sau în cazul în care instanța consideră că este necesară o mai mare prudență datorită documentelor anexate înscrisului sau pentru alte motive. Notificarea sau comunicarea personală include, de asemenea, notificarea sau comunicarea actelor în format electronic (articolul 141a din CPC), care poate avea loc prin notificarea sau comunicarea unei copii certificate a documentului în format fizic sau prin mijloace electronice securizate. În ultimul caz, actele sunt notificate sau comunicate direct prin intermediul sistemului de informații judiciare la adresa înregistrată pentru comunicarea actelor sau la o cutie poștală electronică securizată de către persoane fizice sau juridice care efectuează notificarea sau comunicarea actelor prin mijloace electronice sigure, sub forma unei activități înregistrate pe baza unui permis special acordat de Ministerul Justiției.
În cazul în care actele nu pot fi înmânate direct destinatarului, notificarea sau comunicarea personală a actelor pentru o persoană fizică este efectuată prin depunerea actelor de către agentul procedural la instanța care a dispus notificarea sau comunicarea, iar în cazul notificării sau al comunicării prin poștă, la oficiul poștal de la domiciliul destinatarului, în cutia poștală sau pe ușa apartamentului fiind lăsat un aviz referitor la notificarea sau comunicarea actelor, în care se indică locul de unde trebuie ridicate actele și termenul de 15 zile în care acestea trebuie să fie ridicate de către destinatar. În cazul în care nu este posibilă notificarea sau comunicarea actelor prin mijloace electronice, actele sunt livrate la sediul ales înregistrat în sistemul de informații judiciare sau la o cutie poștală electronică securizată, iar acest lucru trebuie menționat în mod specific pe act pentru a fi văzut de către destinatar.
În cazul în care părțile sau reprezentanții lor legali își schimbă adresa înaintea notificării sau a comunicării deciziei instanței superioare prin care se finalizează procedura, aceștia au obligația de a înștiința instanța despre această modificare. În cazul neîndeplinirii acestei obligații, instanța dispune notificarea sau comunicarea tuturor actelor ulterioare prin afișare pe avizierul de la sediul instanței. Se consideră că actele au fost notificate sau comunicate în opt zile de la afișarea lor la avizierul de la sediul instanței (articolul 145 din CPC).
În cazul notificării sau al comunicării obișnuite, se va considera că actul a fost notificat sau comunicat în ziua în care actul a fost lăsat în cutia poștală, iar acest lucru trebuie menționat în mod specific pe act pentru a fi văzut de către destinatar. În cazul în care destinatarul nu are cutie poștală, se consideră că actele au fost notificate sau comunicate în ziua în care avizul pentru notificarea sau comunicarea actelor a fost lipit pe ușa destinatarului.
În cazul notificării sau al comunicării personale, se consideră că actele au fost notificate sau comunicate în ziua în care au fost ridicate de către destinatar. Dacă destinatarul nu ridică actele în termen de 15 zile, se consideră că acestea au fost notificate sau comunicate la expirarea termenului respectiv. După expirarea termenului, agentul procedural depune actele în cutia poștală a destinatarului. Dacă destinatarul nu are cutie poștală sau dacă aceasta este inutilizabilă, actele sunt restituite instanței.
În cazul notificării sau al comunicării obișnuite, când actele sunt depuse în cutia poștală, agentul procedural îl înștiințează pe destinatar, printr-o mențiune făcută pe actul comunicat, cu privire la consecințele sale juridice, precizând și motivul pentru care a depus actele în cutia poștală, precum și cu privire la data la care actele au fost depuse. Aceste mențiuni se fac pe documentele înmânate și pe avizul de predare și sunt semnate de agentul procedural. În cazul în care destinatarul nu are cutie poștală, iar actele sunt depuse la instanță/oficiul poștal, agentul procedural lasă la ușa destinatarului avizul pentru notificarea sau comunicarea actelor, precizând locul în care acestea pot fi găsite și data la care vor fi considerate notificate sau comunicate.
În cazul notificării sau al comunicării personale, agentul procedural depune în cutia poștală un aviz în care menționează locul unde au fost depuse actele, termenul în care acestea pot fi ridicate și consecințele neridicării acestora în termenul stabilit. Agentul procedural indică motivul pentru care a procedat astfel și data la care actele au fost depuse la destinatar atât în aviz, cât și pe actele notificate sau comunicate, și semnează.
În cazul în care persoana căreia îi sunt adresate actele sau persoana obligată să le ridice refuză în mod neîntemeiat să primească actele comunicate, agentul procedural le lasă la reședința sau locul de muncă al destinatarului ori în cutia poștală, iar în lipsa unei cutii poștale lipește actele pe ușa destinatarului. Agentul menționează pe avizul de predare data, ora și motivul refuzului de a primi actele comunicate, precum și locul unde au fost lăsate actele. Se consideră apoi că actele au fost notificate sau comunicate (articolul 144 din CPC).
În conformitate cu Legea privind serviciile poștale (denumită în continuare LSP; Monitorul Oficial al Republicii Slovenia [Uradni list RS] nr. 51/09, 77/10 și 40/14 – ZIN-B), corespondența recomandată și cu valoare declarată trebuie înmânată personal destinatarului la adresa unde locuiește. Dacă acest lucru nu este posibil, corespondența recomandată și cu valoare declarată este înmânată unei persoane adulte care locuiește împreună cu destinatarul sau unei persoane autorizate să o primească (articolul 41 din LSP). Prin persoană adultă care locuiește împreună cu destinatarul se înțelege o persoană cu vârsta mai mare de 15 de ani care locuiește în aceeași casă cu destinatarul (Condițiile generale de prestare a serviciilor poștale universale din 1 septembrie 2014; denumite în continuare CG).
În cazul în care corespondența recomandată nu poate fi înmânată persoanelor menționate mai sus (destinatar în persoană/persoană adultă care locuiește cu destinatarul sau o persoană autorizată să primească actele) pe motivul absenței acestora, persoana care efectuează comunicarea depune în cutia poștală un aviz în care indică locul de unde trebuie ridicate actele și data până la care acestea pot fi ridicate. Dacă destinatarul nu ridică actele în termenul menționat în avizul poștal, corespondența se returnează expeditorului. Dacă destinatarul refuză să primească corespondența recomandată și cu valoare declarată, agentul procedural precizează data și motivul refuzului pe trimiterea poștală sau pe avizul de predare și returnează corespondența expeditorului.
Corespondența poate fi ridicată de la oficiul poștal în termen de 15 de zile de la data la care destinatarul a fost înștiințat de sosire. O excepție o constituie pachetele din străinătate, pe care expeditorul a indicat un termen mai scurt de 15 de zile când a expediat pachetul. Termenele pentru ridicarea corespondenței sunt stabilite calendaristic și curg din ziua următoare celei în care destinatarul a primit avizul. Pentru corespondența păstrată la oficiile poștale la post-restant și pentru corespondența destinată utilizatorilor de căsuțe poștale, termenele sunt stabilite calendaristic și curg din ziua următoare celei în care corespondența a ajuns la oficiul poștal (articolul 27 din CG).
În cutia poștală a destinatarului va fi depus un aviz în care se va menționa locul de unde trebuie ridicată corespondența și data până la care aceasta poate fi ridicată.
Avizul de predare este dovada faptului că actul a fost notificat sau comunicat. Avizul de predare este semnat de către destinatar și de către agentul procedural, destinatarul având obligația de a înscrie personal pe aviz, în litere, data primirii. În cazul în care destinatarul nu știe să scrie sau nu poate să semneze, agentul scrie numele complet și data primirii, în litere, indicând totodată motivul pentru care destinatarul nu a semnat.
În cazul în care destinatarul refuză să semneze avizul de predare, agentul face o mențiune corespunzătoare pe aviz și precizează data notificării sau a comunicării în litere; se consideră apoi că actele au fost notificate sau comunicate. Dacă notificarea sau comunicarea este efectuată conform articolului 142 alineatul (3) din CPC (notificare sau comunicare a actelor indirectă sau „fictivă”; a se vedea și punctele 8.2 și 7.3), în avizul de predare se menționează data la care avizul a fost depus la destinatar și data la care actele au fost predate la instanță sau la oficiul poștal.
Dacă, în conformitate cu dispozițiile CPC, actele sunt predate unei alte persoane decât destinatarului acestora, agentul procedural menționează în avizul de predare relația care există între acestea (articolul 149 alineatul (5) din CPC).
Avizul de predare cuprinde toate elementele unui înscris oficial și constituie astfel dovada veridicității faptelor confirmate în acesta. Cu toate acestea, se poate dovedi că faptele înscrise în aviz nu sunt adevărate.
În cazul în care destinatarul nu primește actele sau invocă o notificare sau comunicare necorespunzătoare, anumite deficiențe sau erori în notificarea sau comunicarea actelor pot fi eliminate. Prin urmare, destinatarii nu pot invoca faptul că o notificare sau comunicare este necorespunzătoare dacă rezultă fără echivoc din comportamentul lor că, în pofida faptului că notificarea sau comunicarea este necorespunzătoare, aceștia au aflat conținutul actelor în alt mod. Acest lucru este valabil și în cazul în care actele intră efectiv în posesia destinatarului (de exemplu, în cazul în care destinatarul preia actele după expirarea termenului de ridicare a acestora). În CPC, unde este reglementat și acest aspect, se prevede că destinatarul nu poate invoca încălcarea normelor de notificare sau comunicare dacă ridică actele în pofida faptului că notificarea sau comunicarea este necorespunzătoare. În acest caz, se consideră că actele au fost notificate sau comunicate în momentul în care destinatarul preia efectiv actele (articolul 139 alineatul (5) din CPC).
Erorile survenite la notificare sau comunicare pot fi eliminate sau corectate și prin restitutio in integrum (repunerea în situația anterioară, [vrnitev v prejšnje stanje]), caz în care se poate reveni la situația anterioară dacă întârzierea în eliminarea unei anumite acțiuni procedurale este determinată de un eveniment pe care o parte, în pofida demonstrării unei diligențe suficiente, nu îl poate prevedea sau evita. În cazul în care o parte nu se prezintă la un termen de judecată sau nu respectă termenul pentru îndeplinirea unui act juridic și astfel pierde dreptul de a îndeplini actul respectiv, instanța îi permite, la cererea sa, să îndeplinească actul respectiv ulterior (revenirea la situația anterioară), dacă recunoaște că partea a avut un motiv legitim pentru a nu se prezenta la termenul de judecată sau pentru a nu respecta termenul. Dacă se permite revenirea la situația anterioară, acțiunea revine la stadiul în care se afla înainte de întârziere, iar toate hotărârile pronunțate de instanță ca urmare a întârzierii se anulează (articolul 116 din CPC).
Propunerea trebuie înaintată în termen de 15 zile de la data încetării cauzei care a determinat absența părții de la audiere sau nerespectarea de către parte a termenului; în cazul în care partea a luat cunoștință de întârziere ulterior, atunci termenul începe să curgă de la data la care a luat cunoștință de aceasta. Revenirea la situația anterioară poate fi solicitată în termen de șase luni de la data întârzierii (articolul 117 din CPC). Termenele subiective și obiective sunt termene de decădere și nu pot fi prelungite.
Notificarea sau comunicarea prin poștă, ca metodă general acceptată de notificare sau comunicare a actelor judiciare, nu implică niciun cost separat pentru părți. Notificarea sau comunicarea actelor într-un alt mod (de exemplu, de către un serviciu special care efectuează notificarea sau comunicarea actelor ca activitate economică înregistrată) presupune costuri suplimentare, astfel încât instanța poate dispune o astfel de notificare sau comunicare numai la propunerea uneia dintre părți, care trebuie să depună un avans suficient pentru a acoperi costurile. Astfel cum se prevede în normele speciale privind operațiunile persoanelor care efectuează notificarea sau comunicarea actelor în procedurile civile și penale, agenții procedurali au dreptul la compensarea și rambursarea costurilor pentru activitatea lor, în conformitate cu acordul încheiat cu instanța, care va stabili cuantumul plății și rambursarea costurilor.